Zuma vlieg ook nou ekonomiese klasJacob Zuma en Simon Hodgson (Foto: Facebook) Nadat foto’s van pres. Cyril Ramaphosa aan boord ŉ vlug van die laekoste-lugredery Safair die afgelope naweek ŉ opskudding op sosiale media veroorsaak het, word nog ŉ foto van oudpres. Jacob Zuma aan boord ŉ ekonomieseklas-vlug van die lugredery Kulula ook wyd op sosiale media versprei. Simon Hodgson, stigter en eienaar van Love SA Music, het dié foto van hom en Zuma op Facebook gedeel kort nadat die oudpresident – byna asof dit doodnormaal is – langs hom op die vlug ingeskuif het. Hodgson het op Facebook geskryf: “Ek het nie verwag dat my Woensdag so sou begin nie.” Hy het aan sosialemediagebruikers gesê hy het omtrent land en sand met Zuma gesels tydens dié 50 minuut lange vlug. “Hy was eintlik baie aangenaam,” het Hodgson laat hoor. “Hy het selfs sy mints en Pringles met my gedeel. Matt [Hodgson se seun] het toe sy paaseiers met hom gedeel. Ons het gepraat oor ŉ vorige keer wat ons ontmoet het, sy familie, oor die tyd wat hy pas by Winnie [Madikizela-Mandela] se huis deurgebring het en Nkandla (waarheen hy op pad was). Ons het baie gepraat.” Zuma en Hodgson deel hul lekkers (Foto: Facebook) Hodgson se vrou, Tarryn, het ŉ foto op Facebook gedeel waar Hodgson en die oudpresident hul lekkers deel – net om aan die egpaar se vriende te bewys dat dit wel nié ŉ bogstorie is nie. Maroela Media het vroeër berig verskeie reisigers het vir foto’s saam met Ramaphosa gevra nadat hy die afgelope naweek ŉ R599-Safair-vlug tussen Johannesburg en Durban onderneem het. Safair het later gesê dit was ŉ “eer” dat hy aan boord een van hul vlugte was. Dit is nie die eerste keer dat Zuma in die nuus is vir vliegtuigverwante eskapades nie. In sy termyn as president het die presidensiële straler, Inkwazi, meer as een keer tegniese probleme opgelewer tydens presidensiële besoeke. ŉ Nuwe straler is in 2016 vir die presidensie aangekoop om Suid-Afrika se BBBP’e (baie baie belangrike persone) te vervoer. Die straler het sowat R4 miljard gekos, kan 30 mense vervoer en spog met ŉ private slaapruimte met ŉ en suite-badkamer.